Златоград
Огнян СТЕФАНОВ     Има смисъл да обясняваме всяка година, какво е датата 15 септември за българите. Нацията ни се е съхранила благодарение на всички школи у нас: от Плиска, Охрид и Преслав до София днес, през килийните училища, Килимен Охридски, Неофит Рилски, Ботьо Петков, Рада Госпожина, Анастасия Димитрова и пр. Това трябва да си припомняме всеки ден, но ако ви се струва прекалено, поне на 15 септември, когато започва учебната година у нас, да говорим за образованието и бъдещето на децта си.   Националните телевизии потъпкаха тази традиция с ботуш. Държаха се като окупатор на територията на образованието. бТВ ни заля с „най-световният проект и събитие Сървайвър”, а вече и с поредната глупотевина „Фермата”. Термоядрената атака бе дублирана от Нова телевизия, която ни проглуши с нов сезон на „невижданото шоу ВИП Брадър”, а сега и с невиждания кич „Откраднат живот”. Комерсиализмът, желанието за печалби, реклама и рейтинги, изправиха егото на някакви здравеняци, мерещи мускули в Камбоджа и на т. нар. ВИП-персони, поставени в изкуствени условия от времето на социализма срещу децата ни. Децата, които през деня вдигаха трикольора и пееха химна… Ислямска държава и Ердоган в съседна Турция може и да ни застрашават, но те са нищо в сравнение с това, което сами си причиняваме. По данни на ООН сме на 53-о място по грамотност от над 180 страни. Турция е на 103-о, но в страната от 2007 година действа програма, която трябва да изведе образованието пред нашето. Периодът е 20-годишен, но темповете, с които ние се самоунищожаваме, могат да го съкратят значително. Фактите са налице. На 15 септември българските телевизии са излъчили шест турски сериала (общо 17 часа с дневните повторения) срещу нито един филм, програма или шоу, посветени на първия учебен ден!   Това ако не е самоубийство – здраве му кажи   Не става въпрос за онези кухи и скучни разговори в някое студио или патетични излияния а ла „едно време какво беше, а сега...”. Нито да се сравнява училището при социализма и демокрацията. Неграмоните у нас, според ЮНЕСКО, са 41%, а според Центъра за демографска политика - 60 на сто. Сред циганите неграмотността достига в някои райони над 90%. Това, скъпи съотечественици, е национална смърт. Защото всички неграмотни са потенциални безработни, а част от тях - бъдещи престъпници. За да яде, неукият в един момент е принуден да краде, мами, насилва и убива. Но на 15 септември нас ни заливат с въпроси дали във ВИП брадър някои ще правят секс на живо, кой в Сървайвър си е изпуснал нервите, или е посегнал на най-милото на съседката до него... Такава пошлост и унижение може да понесе само народ като българския! И ако частните телевизии смятат, че са в правото си да ни пробутват каквото меркантилността им подсказва, то за БНТ няма никакво оправдание да се държи като башибозук в деня на първия учебен звънец… Съдете сами: в отрязъка от 17,00 часа до 23,00 часа, пред избори т. нар. „обществена телевизия” под ръководството на Вяра Анкова, излъчва четири парламентарни студия. Всички те са платени от партиите, чиито представители участват в тях, при положение, че данъкоплатеца дава около 80 млн. бюджет на БНТ. Парите на партиите също са от нашия джоб, което прави положението абсурдно. Какво е това, ако не чутовна наглост. Политически дебати може, но не и дискусия по скандалите с учебниците, в които историята на Левски, турското робство, Вазов и Ботев се преиначават брутално. В същото време учители с мизерни заплати се опитваха чрез народни хора и песни, чрез разкази за Паисий и Ботев, с вдигане на националното знаме, детски песни и призиви към родителите, заедно да отгледат и възпитат достойни граждани, да повдигнат духа ни. Онзи дух, който бе разпънат на кръст от пошлите реалити шоута. Прав беше проф. Пантев, когато каза преди години, че ще дойде време българите да се броим по билото на Стара планина. Дойде това време...   За да е позорът ни пълен   Българската православна църква също отсъства на този светъл ден. Няма обръщение към нацията, нямаше служби, нито откриване на училища в манастири или към енориийски храмове. Защо се сърдим тогава, че ходжи и незнайни емисари са отворили безплатни училища за изучаване на Корана в селища, градове, блокове и къщи? Така се прави… Не, няма световен заговор срещу България. Има нация, която се самоубива по особено мъчителен и болезнен начин. Учениците във Финландия започват учебната година, пеейки химна на Лейбгвардейския финландски полк, положил кости за Освобождението ни през 1877-78 г. В Ливърпул пеят за полка, загинал във войната с бурите. Украински ученици пяха химна пред пленен от тях руски БТР. В 12 щата на САЩ учениците садят дръвчета и цветя през първия учебен ден. В Германия за много ученици първият учебен ден е екскурзионен. Обикновено се посещават исторически места, музеи, изложби, паркове. В Израел децата пишат свои пожелания на цветни балони, които пускат от училищния двор към небето. В Австрия много ученици и родители обличат национални носии през първия учебен ден. Църквата провежда богуслужения за успешна година на всички…   Българските ученици гледаха „Фермата” и „Откраднат живот” (подобията на биг брадър и сървайвър) и пр. просташки препирни. Който и да е на тяхно място, щом навърши 18 години, ще избяга другаде. Ако пък е мързелив и е останал неграмотен, ще вие пред социалните служби за милостиня от държавата. Такава матрица няма бъдеще. По-добре да удря камбаната на умряло и да се свършва. Или да започне нещо съвсем ново. Отначало. И стига сме се ослушвали - за нас бие камбаната.   (Бр. 18/2016 на „Златоградски вестник”)